Document ID: 32007R1522

A BIZOTTSÁG 1522/2007/EK RENDELETE
(2007. december 19.)
az 1782/2003/EK tanácsi rendeletben előírt egységes támogatási rendszer végrehajtása részletes szabályainak megállapításáról szóló 795/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 54. cikke (5) bekezdésére és 145. cikke d) pontjára és d) pontjának d) alpontjára,
mivel:
(1)
A 795/2004/EK bizottsági rendelet (2) 2005-től kezdődő hatállyal bevezette az egységes támogatási rendszer végrehajtási szabályait.
(2)
Az 1182/2007/EK rendelettel (3) módosított 1782/2003/EK rendelet - amely különleges szabályokat állapít meg a zöldség- és gyümölcságazat tekintetében - meghatározza a termeléstől független támogatásra, valamint a zöldség- és gyümölcsfélék támogatásának az egységes támogatási rendszerbe való integrálására vonatkozó szabályokat. Ezzel összefüggésben részletes szabályokat kell meghatározni. A részletes szabályoknak ugyanazokat a megfontolásokat kell követniük, mint amelyeket az olívaolaj, a dohány, a gyapot, a komló, a cukorrépa, a cukornád, a cikória és a banán vonatkozásában a 795/2004/EK rendeletben előírt szabályok követnek.
(3)
A 795/2004/EK rendelet 2. cikkét tovább kell pontosítani a faiskolák meghatározása tekintetében.
(4)
A 795/2004/EK rendelet 21. cikke részletes szabályokat ír elő azon mezőgazdasági termelőkre vonatkozóan, akik termelési kapacitást érintő beruházást hajtottak végre vagy hosszú távra földterületet vettek haszonbérbe. Ezeket a rendelkezéseket ki kell igazítani azon zöldség- és gyümölcstermelők különleges helyzetének figyelembevétele céljából, akik az 1182/2007/EK rendelet hatálybalépése előtt ilyen beruházásokat hajtottak végre vagy ilyen hosszú lejáratú haszonbérleti szerződéseket kötöttek.
(5)
A Közösséghez 2004. május 1-jén csatlakozott tagállamok az 1782/2003/EK rendelet 20. cikkének (1) bekezdésével összhangban a mezőgazdasági parcellák azonosítására szolgáló rendszert hoztak létre. A régi azonosítási rendszerről az újra való áttéréskor egyes parcellák esetében előfordulhatott, hogy a 2003-ban rögzített tulajdonságok technikai nehézségek miatt nem pontosan kerültek át az új azonosítási rendszerbe. Annak érdekében, hogy ebben az összefüggésben mindezen tagállamokban elő lehessen segíteni az említett rendelet 54. cikkének (2) bekezdésében hivatkozott „területpihentetési támogatásra jogosult hektárszám” fogalommeghatározás alkalmazását, a tagállamok számára a 795/2004/EK rendelet 33. cikkének sérelme nélkül engedélyezni kell az eltérést az 54. cikk (2) bekezdésében rögzített, a 2003. évi területalapú támogatás iránti kérelmekre előírt időponttól, amennyiben gondoskodnak arról, hogy a területpihentetési támogatásra jogosult mezőgazdasági összterület nem növekszik. A 795/2004/EK rendelet 32. cikkét ennek megfelelően módosítani kell. A tagállamok némelyike 2007. január 1-jétől alkalmazza az egységes támogatási rendszert, ezért esetükben az eltérés ettől az időponttól alkalmazandó.
(6)
Azon mezőgazdasági termelők esetében, akiknek az 1782/2003/EK rendelet VII. mellékletének M. pontjában említett összegek és a támogatásra jogosult hektárszám meghatározásának évére vonatkozó támogatási jogosultságok igénylési határidejéig támogatási jogosultságokat ítéltek oda, illetve akik ilyen támogatási jogosultságokat vásároltak vagy kaptak, a támogatási jogosultságok értékét és számát újra ki kell számítani a zöldség- és gyümölcságazatra vonatkozó támogatások integrálásából származó referenciaösszegek és hektárszámok alapján. A területpihentetési támogatásokra való jogosultságokat és a különös feltételekhez kötött jogosultságokat ebben a számításban nem kell figyelembe venni.
(7)
Az 1782/2003/EK rendelet 42. cikkének (1) bekezdésével összhangban a nemzeti tartalékot a referenciaösszegek lineáris csökkentésével kell feltölteni. Szabályokat kell megállapítani annak egyértelművé tételére, hogy a tagállamoknak hogyan kell a zöldség- és gyümölcsfélék referenciaösszegét a nemzeti tartalék feltöltésébe integrálniuk.
(8)
Az 1782/2003/EK rendelet 59. cikkének (1) és (3) bekezdésében meghatározott regionális modellt alkalmazó tagállamokat fel kell hatalmazni arra, hogy rögzítsék a zöldség- és gyümölcstermesztésre használt hektárszám integrálásából származó támogatási jogosultságok mezőgazdasági termelőnkénti számát.
(9)
A tagállamok számára meg kell határozni az 1782/2003/EK rendelet 51. cikkében meghatározott lehetőségekkel kapcsolatos információk Bizottságnak történő benyújtásának határidejét.
(10)
A 795/2004/EK rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak a közvetlen kifizetések irányítóbizottságának véleményével,
ELFOGADTA EZT A RENDELETET:
1. cikk
A 795/2004/EK rendelet a következőképpen módosul:
1.
A 2. cikk a következőképpen módosul:
a)
A c) pont helyébe a következő szöveg lép:
„c)
»állandó kultúrák«: az állandó legelőtől eltérő, vetésforgón kívüli kultúrák, amelyek öt évig, illetve ennél hosszabb ideig foglalják el a földterületet, és ismétlődően termést hoznak, ideértve a faiskolákat és a rövid vágásfordulójú sarjerdőket is (ex 0602 90 41 KN-kód), kivéve az évelő növényeket és az ilyen évelő növények faiskoláit”.
b)
A szöveg a k) pont után a következő ponttal egészül ki:
„l)
»faiskola«: a mezőgazdasági üzemek szerkezetére vonatkozó összeírásban felhasznált jellemzők meghatározásáról, mezőgazdasági termékjegyzékről, meghatározások alóli kivételekről, valamint régiókról és körzetekről szóló 2000/115/EK bizottsági határozat (4) I. mellékletének G/5. pontjában meghatározott területek.
2.
A 21. cikk a következőképpen módosul:
a)
Az (1) bekezdés a következő albekezdéssel egészül ki:
„A zöldség- és gyümölcságazatban végrehajtott beruházások tekintetében az első albekezdésben szereplő időpont 2007. november 1.”
b)
A (2) bekezdés a következő albekezdéssel egészül ki:
„A zöldség- és gyümölcságazatban végrehajtott beruházások tekintetében az első albekezdésben szereplő időpont 2007. november 1.”
c)
A (4) bekezdés a következő albekezdéssel egészül ki:
„A zöldség- és gyümölcságazatban kötött hosszú lejáratú bérleti szerződések tekintetében az első albekezdésben szereplő időpont 2007. november 1.”
3.
A 32. cikk (4) bekezdése a következő albekezdéssel egészül ki:
„E rendelet 33. cikkének sérelme nélkül, amennyiben az új tagállamok az 1782/2003/EK rendelet 2. cikkének g) pontja értelmében technikai nehézségekbe ütköznek egyes mezőgazdasági parcellák határainak meghatározása tekintetében az e rendelet 54. cikkének (2) bekezdésében említett időpontban meglévő parcellaazonosító rendszerről az ugyane rendelet 20. cikkében említett, a mezőgazdasági parcellák azonosítására szolgáló rendszerre való áttérés következtében, e tagállamok eltérhetnek az 1782/2003/EK rendelet 54. cikke (2) bekezdésének első albekezdésétől, hogy a 2003. évi területalapú támogatás iránti kérelmek benyújtása tekintetében megadott időpontot 2006. június 30-ában rögzíthessék. Ezekben az esetekben intézkedést tesznek annak megakadályozására, hogy jelentős mértékben növekedjen a területpihentetési támogatásra jogosult mezőgazdasági összterület. Mindazonáltal Bulgária és Románia ezt az időpontot 2007. június 30-ában rögzítheti.”
4.
A szöveg a 7. fejezet előtt a következő 6c. fejezettel egészül ki:
6C. FEJEZET
„A ZÖLDSÉG- ÉS GYÜMÖLCSÁGAZAT EGYSÉGES TÁMOGATÁSI RENDSZERBE VALÓ INTEGRÁLÁSA
48f. cikk
Általános szabályok
(1) A zöldség- és gyümölcságazat támogatásának az egységes támogatási rendszerbe történő integrálásával összefüggésben az összeg kiszámítása és a támogatási jogosultság meghatározása céljából az 1782/2003/EK rendelet 37. és 43. cikkében foglalt rendelkezéseket az e rendelet 48g. cikkében és - amennyiben a tagállam élt az 1782/2003/EK rendelet 59. cikkében említett lehetőséggel - az e rendelet 48h. cikkében előírt szabályok figyelembevételével kell alkalmazni.
(2) A 795/2004/EK rendelet 12. cikke (1) bekezdésének sérelme nélkül a zöldség- és gyümölcságazat egységes támogatási rendszerbe való integrálásából származó jogosultságok odaítélése tekintetében a tagállamok a támogatásra jogosult mezőgazdasági termelők meghatározását 2008. január 1-jétől kezdhetik meg.
(3) Az adott esetnek megfelelően az 1782/2003/EK rendelet 41. cikkének (2) bekezdése alkalmazandó a zöldség- és gyümölcstámogatás integrálása előtt meglévő valamennyi támogatási jogosultság értékére, valamint a zöldség- és gyümölcstámogatásra vonatkozó referenciaösszegek kiszámítására.
(4) Az 1782/2003/EK rendelet 42. cikkének (1) bekezdésével összhangban a csökkentés tagállamok által rögzített százalékértékét kell alkalmazni az egységes támogatási rendszerbe bevont zöldség- és gyümölcstermékekre vonatkozó referenciaösszegekre.
(5) Az 1782/2003/EK rendelet 42. cikkének (8) bekezdésében meghatározott ötéves időszak nem kezdődik újra az olyan, nemzeti tartalékokból származó támogatási jogosultságok esetében, amelyek összegét újraszámították vagy megnövelték e rendelet 48g. és 48h. cikkével összhangban.
(6) Az e rendelet 7. cikke (1) bekezdésének, 12-17. cikkének, 20. cikkének és 27. cikkének a zöldség- és gyümölcságazat vonatkozásában való alkalmazásában az egységes támogatási rendszer alkalmazásának első éve az 1782/2003/EK rendelet VII. melléklete M. pontjában említett összegek és a támogatásra jogosult hektárszám tagállamonkénti meghatározásának éve, tekintettel az említett pont harmadik bekezdésében említett választható hároméves átmeneti időszakra.
48g. cikk
Különleges szabályok
(1) Ha egy mezőgazdasági termelő az e rendelet 12. cikkével összhangban rögzített támogatási jogosultságok meghatározásának igénylési határidejéig nem rendelkezik támogatási jogosultsággal, illetve csak területpihentetési vagy különös feltételekhez kötött támogatási jogosultsággal rendelkezik, az 1782/2003/EK rendelet 37. és 43. cikkének megfelelően kiszámított támogatási jogosultságokat kap a zöldség- és gyümölcstermékekre vonatkozóan.
Az első albekezdésben foglaltakat akkor is alkalmazni kell, ha a termelő az egységes támogatási rendszer alkalmazásának első éve és a zöldség- és gyümölcságazat integrálásának éve között támogatási jogosultságot vett haszonbérbe.
(2) Ha a mezőgazdasági termelőnek az e rendelet 12. cikkével összhangban rögzített támogatási jogosultságok meghatározásának igénylési határidejéig támogatási jogosultságokat ítéltek oda, illetve ha a termelő ilyen jogosultságokat vásárolt vagy kapott, a támogatási jogosultságainak értékét és számát a következők szerint kell újraszámítani:
a)
a támogatási jogosultságok számát a termelő tulajdonában lévő támogatási jogosultságok száma és az 1782/2003/EK rendelet 43. cikke alapján a zöldség- és gyümölcsfélék, az áruburgonya és a faiskolák vonatkozásában megállapított hektárszám összegeként kell kiszámítani;
b)
az értéket a termelő tulajdonában lévő támogatási jogosultságok összértékét és az 1782/2003/EK rendelet 37. cikke alapján a zöldség- és gyümölcsfélék támogatása vonatkozásában megállapított referenciaösszeget összeadva, majd az így kapott mennyiséget az e bekezdés a) pontja szerint meghatározott számmal elosztva kell meghatározni.
A területpihentetési támogatásokra való jogosultságokat és a különös feltételekhez kötött jogosultságokat az e bekezdésben említett számításban nem kell figyelembe venni.
(3) A 12. cikkel összhangban rögzített, az egységes támogatási rendszer szerinti kérelmek benyújtási határideje előtt bérbe adott támogatási jogosultságokat a (2) bekezdésben említett számítás elvégzésekor figyelembe kell venni. Azonban a 27. cikkben említett szerződéses záradék értelmében 2004. május 15-ét megelőzően bérbe adott támogatási jogosultságokat az e cikk (2) bekezdésében említett számítás elvégzésekor csak abban az esetben kell figyelembe venni, ha a bérlet feltételei kiigazíthatók.
48h. cikk
Regionális szintű végrehajtás
(1) Ha egy tagállam élt az 1782/2003/EK rendelet 59. cikke (1) bekezdésében meghatározott lehetőséggel, a mezőgazdasági termelők az említett rendelet 59. cikke (4) bekezdésének megfelelően a zöldség- és gyümölcsfélék, az áruburgonya és a faiskolák tekintetében újonnan rendelkezésre álló, támogatásra jogosult hektárok számával megegyező számú támogatási jogosultságot kapnak.
A támogatási jogosultságok értékét az említett rendelet 59. cikke (2) és (3) bekezdésével és 63. cikke (3) bekezdésével összhangban kell kiszámítani.
Az 59. cikk (4) bekezdésének megfelelően az alkalmazás első éve 2008 lesz.
(2) Az (1) bekezdés első albekezdésétől eltérve a tagállamok az 1782/2003/EK rendelet VII. melléklete M. pontjával összhangban lévő objektív kritériumok alapján a zöldség- és gyümölcsfélék, az áruburgonya és a faiskolák vonatkozásában meghatározhatják a támogatási jogosultságok mezőgazdasági termelőnkénti kiegészítő számát.”
5.
A szöveg az 50. cikk előtt a következő 49b. cikkel egészül ki:
„49.b cikk
A zöldség- és gyümölcsfélék integrálása
A tagállamok az 1782/2003/EK rendelet 51. cikkében megállapított lehetőség tekintetében hozott határozatukról - termék, év és adott esetben régió szerinti bontásban - legkésőbb 2008. november 1-jéig értesítik a Bizottságot.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit 2008. január 1-jétől kell alkalmazni. Az 1. cikk (3) bekezdését azonban 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 19-én.

Labels: 17
19
5
6